Swaarkry SA spanne se voorland in Pro14Ja, dit wás maar die eerste wedstryde in vanjaar se Pro14-reeks, maar reeds ys jy om te dink dat die huidige neiging, geoordeel aan die naweek se eerste sukkel-wedstryde, vir die Suid-Afrikaanse spanne kan voortduur. ŉ Kykie na die (toegegee, tans niksseggende) puntelys wys dat die Cheetahs uit die 14 spanne die swakste gevaar het en heel onder is, en die Kings is tweede laaste. Uiteraard is hul teenstanders dié naweek, onderskeidelik Munster en Zebre, bo, want dit is ná net een ronde die punteverskil wat enersyds al die wenners en aan die ander kant al die verloorders, van mekaar skei. Hoe ŉ span in vandag se dae met ŉ ronde nul van die veld kan stap, weet ŉ mens nie, maar dit is ŉ aanduiding van die Vrystaters se onbeholpe spel. Hulle het 0-38 verloor. Ses drieë teen nul vertel sommer ook die storie van die onvermoë op die verdediging. Soos by die Kings was gebrekkige vaardighede en opsies die rede waarom die Cheetahs nie hul min geleenthede kon afrond nie; en net soos by die Kings was daar te veel geleenthede vir die teenstanders om doeltreffend aan te val. Vir ŉ ruk in die eerste helfte het die Cheetahs se agterlyn seepglad gefunksioneer, hoewel dit nie juis gelyk het of daar slaankrag is nie. Die kere wat dit wél in die wedstryd daar was, is dit deur swak hanteerwerk of opsies ongedaan gemaak. Die Cheetahs se voorspelers gaan vorentoe eenvoudig te onervare wees om met die meeste van die groot kanonne saam te praat, en ondanks ŉ lekker agterlyn (in elk geval op papier) sal daar meer gedoen moet word as om net die bal na die buitekant toe aan te gee. ♦ Saterdag speel die Kings én die Cheetahs in Wallis teen onderskeidelik die Dragons van Newport en die Ospreys (Swansea). Die Ospreys het die naweek met 17-13 teen Edinburgh gewen en die Dragons is naelskraap met 21-17 deur die Italiaanse span Benetton geklop. Die twee Suid-Afrikaanse spanne speel dan die daaropvolgende naweek tuis ‒ die Cheetahs teen Glasgow en die Kings teen Ulster, met die twee oorsese teenstanders wat dan in hul tweede toerwedstryde omruil teen die twee Suid-Afrikaanse teenstanders. Puntemakers Munster vs Cheetahs ‒ Munster 38 (12): Drieë: Rory Scanell, Dave Kilcoyne, Tommy O’Donnell, JJ Hanrahan, Dave O’Callaghan, Darren Sweetnam. Doelskoppe: Hanrahan (4). Cheetahs: 0